b'\n_START_ARTICLE_\nJohannes Christian Madsen\n_START_PARAGRAPH_\nJohannes Christian Madsen (28. maj 1849 i Odense\xe2\x80\x932. maj 1914 i Odense) er kendt for at indf\xc3\xb8re, lede og v\xc3\xa6re tilsynsf\xc3\xb8rende med den\xc2\xa0\xc2\xbbmilit\xc3\xa6re husflid og sl\xc3\xb8jd\xc2\xab\xc2\xa01890-1913._NEWLINE_I.C. Madsen var s\xc3\xb8n af bomuldsv\xc3\xa6ver og modehandler Mads Madsen (1819-1894) og Kirstine Henriette Becher (1822-1905). Han blev gift 15. juli 1876 med Alvilda Rosalia Rasmussen (1855-1929). Han gennemgik 1864-1867 underofficerselevskolen, var sergent 1868-1869, fik 1868-1874 den s\xc3\xa6dvanlige officersuddannelse, blev 1874 premierl\xc3\xb8jtnant i infanteriet, var fra 1883 kaptajn i linjen, 1901-1910 i forst\xc3\xa6rkningen m.m._NEWLINE_Af interesse for husflidssagen i almindelighed og af hensyn til det nyttige og gavnlige ved at besk\xc3\xa6ftige mandskabet i fritiden fremsatte kaptajn I.C. Madsen i 1890 forslag om indf\xc3\xb8relse af undervisning i husflid p\xc3\xa5 fodfolkregimenternes vinterhold. Deltagelsen skulle v\xc3\xa6re frivillig, arbejdet ledes af befalingsm\xc3\xa6nd, uddannet ved Odense Husflidsskole, og omfatte tr\xc3\xa6arbejder og b\xc3\xb8rstenbinding m.m.; senere kom hertil skomageri. Krigsministeriet optog sagen med megen velvilje og bevilgede penge til arbejdsredskaber og materialer samt sm\xc3\xa5 honorarer til l\xc3\xa6rerne, og fra 1892 arbejdedes der hvert \xc3\xa5r i garnisonerne. Arbejdstiden var f\xc3\xb8rst henlagt til vinter-, senere til sommerm\xc3\xa5nederne. En r\xc3\xa6kke kurser for milit\xc3\xa6re l\xc3\xa6rere blev afholdt, og efterh\xc3\xa5nden bredte deltagelsen sig til artilleriets afdelinger og milit\xc3\xa6rarbejderne m.fl., og p\xc3\xa5 flere landsudstillinger fremvistes pr\xc3\xb8ver p\xc3\xa5 de udf\xc3\xb8rte arbejder._NEWLINE_Kaptajn I.C. Madsen var leder af og tilsynsf\xc3\xb8rende med den\xc2\xa0\xc2\xbbmilit\xc3\xa6re husflid og sl\xc3\xb8jd\xc2\xab\xc2\xa0indtil 1913, men virksomheden fortsatte ogs\xc3\xa5 herefter. En r\xc3\xa6kke \xc3\xa5r (bl.a. 1894, 1895 og 1896) gav kaptajn Madsen i\xc2\xa0\xc2\xbbMilit\xc3\xa6r Tidende\xc2\xab\xc2\xa0oversigt over resultaterne. \xe2\x80\x94 Han var en beskeden, stilf\xc3\xa6rdig mand, men den ved hans initiativ og stadige interesse fremkaldte virksomhed har direkte og indirekte v\xc3\xa6ret til megen gavn._NEWLINE_Ridder af Dannebrog 1894. Dannebrogsmand 1905._NEWLINE_Kilde: Dansk Biografisk Leksikon.'